I Thisted FC har en gruppe unge ukrainere fået lov at spille med.

De er flygtet fra krig og rædsler. Hjemme i Ukraine efterlod de deres hjem, deres ejendele og deres helt store passion. Fodbold. - Fodbold betyder alt for mig. Fodbold er hele mit liv, siger 17-årige Eliia Abu Al Shamlat. Nu har fire talentfulde drenge fra Ukraine så fået lov at spille med i Thisted FC. - Jeg er rigtig glad. Holdet har taget virkelig godt imod os, siger Eliia Abu Al Shamlat. Fik kontakt til en agent Drengene ankom til Danmark for tre uger siden, og de blev midlertidigt bosat på EUC Nordvest i Thisted. Her fik de kontakt med en agent, der satte dem i forbindelse med Thisted FC. I klubben blev de mødt af assistenttræner, Henning Pedersen. Han har lavet forskellige træningspas for drengene, og på skift har han ladet dem prøve sig af på klubbens 2. divisionshold. Assistenttræneren er glad for at kunne hjælpe drengene i gang med fodbold igen. - Jeg elsker at træne med nogen, der gerne vil det. De her drenge, de vil det, siger Henning Pedersen. Integration på fodboldbanen De ukrainske drenge har endnu ikke fået spillertilladelser til at kunne deltage i rigtige kampe, men ifølge Henning Pedersen er de langt, hvad niveauet angår. Og selvom de ukrainske fodboldtalenter ikke er så velbevandret i det danske sprog, gør det ikke noget for deres deltagelse i klubben. - Fodbold er jo internationalt. De lærer hurtigt termerne, og vi kan lynhurtigt integrere dem på banen, siger Henning Pedersen. Det er assistenttrænerens forhåbning, at han og klubben kan give drengene en god tid i Danmark. Samtidig håber han, at de kan blive ved med at udvikle deres fodbold. - Så længe de er her, vil vi gøre alt for dem. Måske kan nogle af dem tilspille sig en kontrakt, men som minimum håber jeg, at de en dag kan rejse hjem og lykkes med deres fodbold, siger Henning Pedersen. Fra Thisted til storklub For 17-årige Eliia Abu al Shamlat er det en stor ting alene at være tilbage på fodboldbanen. Men han har også drømme med sin fodbold. - Forhåbentlig kan jeg finde en vej i Danmark. I fremtiden er den største drøm at kunne spille for en af de helt store. Barcelona. Chelsea. - Men man skal starte et sted, og det her er et rigtig fint niveau at begynde på, siger Eliia Abu Al Shamlat.